Opis osoby
Toto je všedný opis o nevšednej osobe. Schválne, som zvedavý, či ju spoznáte. Začnem teda jej alebo lepšie povedané jeho zovňajškom. Je to mladý muž, ani nie pán, no ani nie chlapec. Má vysokú postavu a je trochu chudší. Jeho dlhé nohy už prešli svoje, na jeho vek až príliš veľa. Vyšportované telo si získal až pri svojej kariére futbalistu, ktorá však nečakane skončila. Škoda. Mnohí vravia, že v tom bol naozaj dobrý. Jemné ruky, ktoré v sede s obľubou položí na svoje kolená a nervózne hladkajúc jabĺčka, vyjadruje malú neistotu.
Na tvári možno nájsť úzke pery, malý špicatý nos a pod vysokým obočím sú dve veľké oči hnedej farby. Tieto jeho okále akoby s úžasom a ohromením pozorujú celý svet, každý jeho kúsok a všimnú si každú maličkosť. Na hlave mu rastú krátke vlasy, tmavohnedej až čiernej farby, pekne rovno ostrihané ako trávnik. Ako som už spomínal, jeho postava nadobudla tvary práve vďaka futbalu, s ktorým začal v šestnástich rokoch.. Dá sa povedať, že to jeho bol prvý talent.
Prvý preto, lebo aj napriek svojmu handicapu, ktorým je IQ 79, objavil v sebe mnoho silných stránok, a ako to vždy býva, objavil ich náhodou. Mnoho ľudí ho odsudzuje, nazýva idiotom, debilom a všeličím iným. Sám hovorieva: ,,Verte mi, byť idiotom nie je žiadna sranda" On však taký nie je, ale práve naopak, je plný objavov a protikladov. Hravo vyrieši náročnú fyzikálnu rovnicu, no vôbec mu nejde jeho rodný jazyk a ,,gramatika" by kľudne napísal aj s tvrdým y. Svoj ďalší talent objavil v hudbe, keď mu jeho kamarát Bubba daroval fúkaciu harmoniku. Nikomu to nikdy nešlo lepšie než jemu.
Ale tieto veci a rôzne jeho talenty a nadania možno zočiť, až keď ho spoznáte. Kto by však chcel spoznávať idiota? Ale keď sa nájdu takí, ktorí si túto otázku nepoložia, zistia, že ide o milého, citlivého človeka nosiaceho veľké srdce. Je schopný pomôcť, aj keď všade naokolo svišťia guľky. Ja osobne na ňom obdivujem jeho jednoduchosť, prostoduchosť a ľahkovážnosť s akou berie situácie, kde by iní dávno skolabovali. Keď sa ho spýtate kam bol postrelený, ihneď vám aj do kamery ukáže nahý zadok, nerobí mu problém podať si ruku s Johnom Fitzeraldom Kennedym, ba dokonca ani predniesť nepripravenú reč pred tisíckou divákov.
Ale má aj ďalšiu skvelú vlastnosť – dokáže milovať a byť verný. Dievča menom Jenny Curranová, ktoré si zamiloval , mu ostalo v srdci celý život, aj keď ako sa hovorí dostal veľakrát košom. Poviem vám, človeka s väčším šťastím som ešte nevidel, celý život mu prialo. Z obyčajného chlapca sa vďaka náhodám stal milionár, no jemu sú veci ako peniaze ľahostajné.
Ako sám vraví o svojom živote: ,,Život je ako bonboniéra, nikdy neviete, aký kúsok si vezmete." Dopovie a potom vás ponúkne. Nikdy nie je namyslený. Nájdete ho sedieť na lavičke, čakajúc na autobus a ak si k nemu prisadnete, rozpovie vám ochotne svoju životnú cestu a čo je najlepšie – tak ako ju sám vidí on. Uhádli ste o koho ide? Už viete, kto je mladý tmavovlasý muž? Správne je to Forrest Gump.